Kl. 17.00: Aflyser fest og ringer 1813

Festen bliver aflyst. Hvilet på værelset hjælper ikke, og da temperaturen bliver taget, viser displayet 39,5 grader.

Hans og vennen, der er på besøg, ringer selv rundt og fortæller vennerne den dårlige nyhed, og imens får Hans Graham Petersen det dårligere.

Han kaster op i omkring 20 minutter, mindes forældrene i dag. Da det er overstået, er han træt, har ondt og vil bare gerne have et glas cola og sove.

Imens forældrene overvejer, om de skal melde afbud til deres eget nytårsarrangement, kommer Hans Graham Petersen ud til dem igen.

- Han tror, han har meningitis og beder os om at ringe 1813. Det har han læst på nettet. Han har smerter alle vegne. Han er ikke nakkestiv, men han har ondt i nakken, i leddene og i hovedet, forklarer faderen Ivar Petersen.

Ivar Petersen ringer til 1813 til akuttelefonen i Region Hovedstaden klokken 17.35.

Samtalen varer fire minutter og 20 sekunder, og konklusionen bliver, at Hans Graham Petersen formentlig har pådraget sig en slem omgang influenza.

Hvile, væske og Panodiler fulgt op med kærlighed og omsorg lyder de gode råd i den anden ende af røret.

Jeg havde lige haft lungebetændelse, og vi havde alle sammen været lidt halvsløje. Alle tegn var, at det var influenza, og det sagde sygeplejersken på 1813 også, at det tydede på Ivar petersen, far

Familien oplyser ikke over for 1813, at de har mistanke om meningitis.

- Jeg troede selv, at jeg havde begyndende influenza. Jeg havde lige haft lungebetændelse, og vi havde alle sammen været lidt halvsløje. Alle tegn var, at det var influenza, og det sagde sygeplejersken på 1813 også, at det tydede på, gengiver Ivar Petersen konklusionen fra samtalen med Region Hovedstadens akuttelefon.

Efter samtalen med 1813 beslutter Hans’ forældre at tage til nytårsmiddag hos naboerne som planlagt.

Det er Hans Graham Petersen med på, hvis blot forældrene vil se til ham i løbet af aftenen. Han får en masse at drikke og et par smertestillende piller og lægger sig til at sove.

Kl. 01.30: Får mere smertestillende

Halvanden time inde i det nye år slutter forældrenes aften hos naboerne, og de vender tilbage til sønnen i hjemmet.

De har holdt igen med alkoholen, fordi det kan være, at de skal ud at køre, hvis sønnen får det værre. Samtidig har Ivar Petersen flere gange i løbet af aftenen taget den korte tur mellem de to huse for at se til sin søn.

Han har sovet og en enkelt gang bedt om mere at drikke, men da forældrene kommer hjem, har han fået det værre.

- Jeg vækker ham, da vi kommer hjem, og kan man mærke, at han har det rigtig dårligt. Han beder om noget mere smertestillende, og vi giver ham to Panodiler, fortæller Ivar Petersen.

Læs også : Mor mistede sin søn til meningitis: Vaccine kunne have reddet hans liv

Ivar Petersen gengiver sønnens ord fattet og roligt. Parret sidder nedsunket i den sorte lædersofa, hvor de gennemgår de 22 timer, der har ændret deres liv for altid.